Kaidy Kaasiku

**Kaidy Kaasiku** (født 2001) er en langrennsløper fra Estland, som representerer klubben Ambla Sportclub. Hunble nummer 19 på 10 km klassisk under Ski-VM 2025. 

## Idrettskarriere
Kaasiku deltok i sitt første FIS-renn i desember 2016. Hun ble nummer sju (av de estiske utøverne) på 10 km klassisk under det nasjonale mesterskapet på ski i 2017. I 2018 ble hun nasjonal juniormester på 10 km skiatlon, og hun deltok i Junior-VM på ski 2018, der hun deltok på det estiske stafettlaget som ble nummer 13 på 3 x 3,3 km stafett.

Under det nasjonale mesterskapet på ski sesongen 2018/19 ble hun nummer tre på 10 km skiatlon, og hun ble nummer to på 5 km fristil under det nasjonale U23-mesterskapet. Hun ble tatt ut til å delta i Junior-VM på ski 2019, og ble der nummer 57 på 5 km fristil. Hun ble også tatt ut til å delta i Vinter-EYOF 2019 (European Youth Olympic Winter Festival), der hun fikk en åttendeplass på sprint som beste resultat. På 5 km fristil ble hun nummer 16, og på 7,5 km klassisk ble hun nummer 35. 

Sesongen 2019/20 ble hun nummer fire på 5 km fri teknikk under det nasjonale mesterskapet på ski i desember. Hun deltok i Junior-VM på ski 2020, og ble der nummer 34 på sprinten, nummer 31 på 5 km klassisk og nummer 26 på 15 km fellesstart. På stafetten ble Estland her nummer 12. Hun deltok i flere renn i kontinentalcupen Balkan Cup i langrenn denne sesongen, og vant tre av rennene, men deltok der utenfor konkurranse. Hennes beste plassering i det nasjonale mesterskapet sesongen 2020/21 ble en andreplass på 10 km fri teknikk, der hun ble slått av sin tvillingsøster, Keidy Kaasiku. Den 21. januar 2021 debuterte hun i verdenscupen i langrenn, med en tiendeplass på stafett. Under Junior-VM på ski 2021 ble hun nummer 22 på sprinten, nummer 17 på 5 km fri teknikk og nummer 20 på 15 km fellesstart, og Estland kom på sjuendeplass på stafetten. Hun deltok også i Ski-VM 2021, der hennes beste plassering ble en 58.-plass på sprinten. Hun deltok i tre av rennene i Balkan Cup, og vant alle tre.

I januar 2022 fikk hun sin første nasjonale tittel på seniornivå, da hun vant sprinten under det estiske mesterskapet. Hun representerte Estland under Vinter-OL 2022, og ble der nummer 48 på sprinten, nummer 54 på skiatlon og nummer 70 på 10 km klassisk. Hun deltok også på stafetten, der Estland ble nummer 16. Under U23-VM på ski 2022 ble hun nummer 22 på sprinten og nummer 23 på 10 km klassisk. 

Under Verdenscupen på rulleski 2022 vant hun ett av rennene individuelt og finalen i lagsprint, og ble nummer 8 sammenlagt. Hun fikk sølv på 10 km klassisk under det estiske mesterskapet i desember 2022, bak sin tvillingsøster. Hun deltok i U23-VM på ski 2023, der hennes beste plassering ble en åttendeplass på 10 km fri teknikk. På 20 km klassisk ble hun nummer 11 og på sprinten ble hun nummer 13. Hun deltok også under Ski-VM 2023, der hun ble nummer 42 på sprinten, nummer 41 på 10 km fri teknikk og nummer 29 på 30 km fellesstart, og hun deltok på lagsprinten sammen med sin tvillingsøster Keidy, og ble der nummer 11.

Sesongen 2023/24 ble hun nasjonal mester på 10 km fri teknikk og på 10 km klassisk. Hun ble nummer ni på 20 km fellesstart under U23-VM på ski 2024, og hun ble nummer 18 på sprinten og nummer 14 på 10 km klassisk. Hun sanket til sammen 108 poeng under Verdenscupen i langrenn 2023/24, og endte på 80.-plass sammenlagt.

Hun ble nummer 15 sammenlagt under Verdenscupen på rulleski 2024. Samme høst deltok hun i VM på rulleski 2024, der hun fikk sølv på 15 km klassisk, fellesstart. Linn Sømskar vant denne distansen. På 15 km fri teknikk ble hun nummer sju. Hun deltok i Vinteruniversiaden 2025, og fikk der sølv på sprinten og på 20 km klassisk. Hun deltok i Ski-VM 2025 i Trondheim. Der startet hun med en 31.-plass på sprinten, og hun ble nummer 35 på skiatlon og nummer 19 på 10 km klassisk. Estland kom her på ellevteplass på stafetten.

## Referanser


## Eksterne lenker
*